Só het ’n hartseer mnr. Fanie Basson (66) die laaste oomblikke beskryf toe vier rowers hom en sy vrou, Dixie (77), eergisteroggend vroeg in hul huis oorrompel en gemartel het totdat sy uiteindelik in ’n bloedbad in die bejaarde egpaar se slaapkamer gesterf het.
Hy het gister aan Beeld vertel dat hy en sy vrou Vrydagaand eers laat bed toe is omdat hulle saam die eendag-krieketwedstryd tussen Suid-Afrika en die Wes-Indiese Eilande op televisie gekyk het.
Kapt. Cheryl Engelbrecht, polisiewoordvoerder, het gesê die rowers het deur ’n venster toegang tot die huis gekry.
Mnr. Basson is verskeie kere tydens dié struweling met die rowers met ’n mes in sy linkerhand en -arm gesteek. Hy is ook herhaaldelik met die koevoet oor sy liggaam geslaan voordat die rowers kussings oor sy kop gegooi het sodat hy nie kan sien wat gebeur nie.
“Hulle het geskreeu en gevloek: ‘Bly stil! Bly stil! Waar is die kluis?’ Ek het aan hulle verduidelik ons het nie ’n kluis nie en gehoor hoe hulle na elke vertrek gaan en dit omkeer,” het Basson verduidelik.
Dit het uiteindelik stil geraak in die huis en ’n bebloede mnr. Basson het dit reggekry om van die bed af te rol.
“Dit is tóé dat ek my vrou op die mat sien lê het. Ek het na haar geroep maar sy het nie geantwoord nie. Daar was orals net bloed in die kamer,” het Basson afgemete vertel.
Mnr. Basson is na die Bedford Gardens-kliniek gehaas waar hy sowat 33 steke gekry het om sy snywonde te heg. Hy is eergisteraand reeds ontslaan.